বছরের শেষে ধাক্কা! ১৫ হাজার টাকা পড়ল রুপোর দাম

কলকাতা: বছরের শেষ দিনে বাজার খুলতেই বড়সড় পতন দেখা গেল রুপোর দামে (Silver Price)। বুধবার, ৩১ ডিসেম্বর দেশের মাল্টি কমোডিটি এক্সচেঞ্জে (MCX) রুপোর দাম প্রায় ৬ শতাংশ বা ১৫,০৬০ টাকা কমেছে। এই পতনের পরে প্রতি কেজি রুপোর দাম দাঁড়িয়েছে ২ লক্ষ ৩৫ হাজার ৯৫২ টাকা। রুপোর পাশাপাশি সোনার দামেও (Gold Price Today) পতন লক্ষ্য করা গিয়েছে। MCX-এ ০.৪০ শতাংশ কমে ১০ গ্রাম সোনার দাম হয়েছে ১ লক্ষ ৩৬ হাজার ১২৪ টাকা।

শুধু দেশীয় বাজার নয়, আন্তর্জাতিক বাজারেও বছরের শেষ দিনে রুপোর দামে বড় পতন হয়েছে। বুধবার কমেক্সে রুপোর দাম প্রায় ৭ শতাংশ কমে প্রতি আউন্স ৭২ ডলার হয়েছে। উল্লেখ্য, চলতি সপ্তাহের সোমবার অর্থাৎ ২৯ ডিসেম্বরই রুপোর দামে নতুন রেকর্ড তৈরি হয়েছিল। তখন প্রতি আউন্সের দাম ছিল ৮৩.৬২ ডলার। সেখান থেকে মাত্র দু’দিনেই অনেকটা নেমে এল দাম।

আরও পড়ুন: বর্ষবরণের রাতে আইন ভঙ্গের অপরাধে গ্রেফতার ২৬৩ জন

আন্তর্জাতিক বাজারে সোনার এবং প্ল্যাটিনামের দামও কমেছে। স্পট গোল্ডের দাম ০.৩০ শতাংশ কমে প্রতি আউন্স ৪,৩৩৪ ডলার হয়েছে। গত শুক্রবারই এই দামে নতুন রেকর্ড হয়েছিল। অন্যদিকে, স্পট প্ল্যাটিনামের দাম ৩.৪ শতাংশ কমে প্রতি আউন্স ২,১২৩ ডলার হয়েছে।

বাজার বিশেষজ্ঞদের মতে, সোনা, রুপো ও প্ল্যাটিনামের দামে টানা রেকর্ড গড়ার পর বিনিয়োগকারীদের প্রফিট বুকিংয়ের জেরেই এই পতন। তবে দাম কমলেও ২০২৫ সালে এই মূল্যবান ধাতুগুলি বিনিয়োগকারীদের মোটা অঙ্কের রিটার্ন দিয়েছে।

পরিসংখ্যান বলছে,

২০২৫ সালে রুপোর দাম বেড়েছে ১৬১ শতাংশ।

সোনার দাম বেড়েছে প্রায় ৬৬ শতাংশ।

প্ল্যাটিনামের দাম বেড়েছে ১৩৫ শতাংশ।

নতুন বছরের শুরুতে ধাতুর বাজার কোন দিকে যাবে, সেদিকেই এখন তাকিয়ে বিনিয়োগকারীরা।